CELEX: 32020D2233
Language: ro
Date: 2020-12-23 00:00:00
Title: Decizia (UE) 2020/2233 a Consiliului din 23 decembrie 2020 privind angajarea fondurilor provenite din restituiri în cadrul Facilității de investiții ACP din operațiunile finanțate în cadrul celui de al 9-lea, al 10-lea și al 11-lea Fond european de dezvoltare

28.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 437/188
               
            
         DECIZIA (UE) 2020/2233 A CONSILIULUI
         din 23 decembrie 2020
         privind angajarea fondurilor provenite din restituiri în cadrul Facilității de investiții ACP din operațiunile finanțate în cadrul celui de al 9-lea, al 10-lea și al 11-lea Fond european de dezvoltare
         CONSILIUL UNIUNII EUROPENE,
         având în vedere Tratatul privind Uniunea Europeană și Tratatul privind funcționarea Uniunii Europene,
         având în vedere Acordul intern între reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (1) („Acordul intern privind cel de al 11-lea FED”), în special articolul 1 alineatul (5),
         având în vedere propunerea Comisiei Europene,
         întrucât:
         
                     (1)
                  
                  
                     Fondurile provenite din restituiri în cadrul Facilității de investiții în Africa, zona Caraibilor și Pacific (ACP) din operațiunile finanțate în cadrul celui de al 9-lea, al 10-lea și al 11-lea Fond european de dezvoltare („FED”) (denumite în continuare „fondurile provenite din restituiri”) nu pot fi angajate după 31 decembrie 2020, decât în cazul în care Consiliul, hotărând în unanimitate la propunerea Comisiei, decide altfel.
                  
               
                     (2)
                  
                  
                     Există dovezi solide că, deși a contribuit la obiectivele de reducere a sărăciei, de integrare în economia mondială și de dezvoltare durabilă a țărilor ACP, astfel cum se prevede în Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte (2) (denumit în continuare „Acordul de parteneriat ACP-UE”), Facilitatea de investiții ACP nu și-a maximizat contribuția în această privință. Utilizarea continuă a restituirilor din cadrul Facilității de investiții ACP în baza unui cadru și a unei guvernanțe noi ar putea avea rezultate mai bune în ceea ce privește dezvoltarea.
                  
               
                     (3)
                  
                  
                     La 14 iunie 2018, Comisia a adoptat o propunere de regulament al Parlamentului European și al Consiliului de instituire a Instrumentului de vecinătate, cooperare pentru dezvoltare și cooperare internațională (denumită în continuare „propunerea IVCDCI”), care prevede înființarea Fondului european pentru dezvoltare durabilă Plus (denumit în continuare „FEDD+”) și a unei garanții pentru acțiunea externă, către care statele membre ar putea transfera contribuții pe care le-ar putea aloca pentru inițierea de acțiuni în anumite regiuni, țări sau sectoare ori în anumite componente de investiții existente.
                  
               
                     (4)
                  
                  
                     La 4 decembrie 2020, Comitetul ambasadorilor ACP-UE a adoptat Decizia nr. 2/2020 (3), de modificare a Deciziei nr. 3/2019 (4) privind adoptarea unor măsuri tranzitorii în temeiul articolului 95 alineatul (4) din Acordul de parteneriat ACP-UE având ca scop prelungirea suplimentară a aplicării prevederilor Acordului de parteneriat ACP-UE până la 30 noiembrie 2021 sau până la data intrării în vigoare a noului acord (denumit în continuare „noul acord”) ori aplicarea cu titlu provizoriu a noului acord între Uniune și statele ACP, aplicându-se data care survine mai întâi. Termenul prevăzut la articolul 1 alineatul (5) din Acordul intern privind cel de al 11-lea FED, în cursul căruia fondurile provenite din restituirile din cadrul Facilității de investiții ACP din operațiunile finanțate în cadrul celui de al 9-lea, al 10-lea și al 11-lea Fond european de dezvoltare pot fi angajate, ar trebui prelungit până la 30 iunie 2021, pentru a permite noi angajamente ale restituirilor din cadrul Facilității de investiții ACP și continuarea sprijinului acordat țărilor ACP până când devine operațional un instrument de finanțare a politicii de vecinătate, a cooperării pentru dezvoltare și a cooperării internaționale, care urmează să fie adoptat pe baza propunerii IVCDCI (denumit în continuare „instrumentul de finanțare externă”).
                  
               
                     (5)
                  
                  
                     Fondul european pentru dezvoltare durabilă instituit prin Regulamentul (UE) 2017/1601 al Parlamentului European și al Consiliului (5) (FEDD) este considerat a fi extrem de relevant în ceea ce privește nevoile de investiții ale regiunilor acoperite (Africa Subsahariană și vecinătatea europeană), precum și în ceea ce privește gama de priorități și de angajamente ale Uniunii.
                  
               
                     (6)
                  
                  
                     În comunicarea comună din 9 martie 2020 intitulată „Către o strategie cuprinzătoare cu Africa” (denumită în continuare „comunicarea comună”), Comisia și Înaltul Reprezentant al Uniunii Europene pentru afaceri externe și politica de securitate („Înaltul Reprezentant”) au invitat Uniunea să sprijine dezvoltarea durabilă și crearea de locuri de muncă pe întregul continent african. Uniunea dorește, printre altele, un parteneriat cu Africa pentru promovarea investițiilor prin extinderea utilizării mecanismelor de finanțare inovatoare.
                  
               
                     (7)
                  
                  
                     În comunicarea comună, Comisia și Înaltul Reprezentant au subliniat că instrumentele financiare au scopul de a încuraja investițiile cu impact ridicat asupra dezvoltării, în mare parte de sprijinire a sectorului privat, în conformitate cu criteriile prevăzute în comunicarea Comisiei din 13 mai 2014 intitulată „Un rol mai puternic pentru sectorul privat în realizarea creșterii durabile și favorabile incluziunii în țările în curs de dezvoltare”, și anume impactul măsurabil asupra dezvoltării, adiționalitatea, neutralitatea, interesul comun și cofinanțarea, efectul demonstrativ și aderarea la standardele sociale, de mediu și fiscale.
                  
               
                     (8)
                  
                  
                     Este necesar ca restituirile menționate în prezenta decizie să poată constitui contribuții la instrumentul de finanțare externă [denumite în continuare „venituri alocate externe” astfel cum sunt menționate la articolul 21 alineatul (2) litera (a) punctul (ii) din Regulamentul (UE, Euratom) 2018/1046 al Parlamentului European și al Consiliului (6)] pentru a finanța sprijinul acordat țărilor ACP în cadrul unei abordări bazate pe un pachet unic și în conformitate cu obiectivele, principiile și guvernanța instrumentului de finanțare externă, prin intermediul instrumentelor financiare, al operațiunilor de finanțare mixtă, al garanțiilor bugetare sau al oricărei alte forme de sprijin nerambursabil, în conformitate cu Regulamentul (UE, Euratom) 2018/1046. Aceasta va permite o tranziție neîntreruptă de la Facilitatea de investiții ACP, precum și continuitate din punctul de vedere al gamei de produse.
                  
               
                     (9)
                  
                  
                     Fondurile provenite din restituiri nu ar trebui primite ca venituri alocate externe în instrumentul de finanțare externă după data de 31 decembrie 2027.Fără a aduce atingere deciziilor care urmează să fie adoptate referitor la următoarele cadre financiare multianuale, după această dată, fondurile respective vor fi primite prin intermediul mecanismelor de finanțare ulterioare până la lichidarea acestora.
                  
               
                     (10)
                  
                  
                     Având în vedere estimarea privind suma totală preconizată pentru perioada 2021-2027, restituirile din cadrul Facilității de investiții ACP ar trebui transferate anual, ca supliment la liniile bugetare relevante ale instrumentului de finanțare externă, în conformitate cu documentele de programare.
                  
               
                     (11)
                  
                  
                     Comisia ar trebui să canalizeze fondurile provenite din restituiri prin Banca Europeană de Investiții (BEI), inclusiv prin FEDD+, cu scopul de a maximiza adiționalitatea și impactul asupra dezvoltării, ținând cont și de aspecte legate de sustenabilitatea datoriei. Toate operațiunile ar trebui să facă obiectul guvernanței FEDD+ și al principiului „politicile sunt prioritare”.
                  
               
                     (12)
                  
                  
                     În conformitate cu propunerea IVCDCI, fondurile provenite din restituiri ar trebui să fie direcționate în principal către instrumente de dezvoltare cu riscuri financiare ridicate, în special finanțare de impact, fonduri de capitaluri proprii și activități în țările cel mai puțin dezvoltate. Operațiunile ar trebui să vizeze maximizarea impactului asupra dezvoltării.
                  
               
                     (13)
                  
                  
                     Potrivit articolului 152 alineatul (4) din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (7), cota Regatului Unit în Facilitatea de investiții ACP din cadrul FED, acumulată din perioadele succesive ale FED, va fi rambursată Regatului Unit pe măsură ce investițiile ajung la maturitate. Cu excepția cazului în care se convine altfel, partea de capital a Regatului Unit nu ar trebui să fie reangajată după încheierea perioadei de angajament a celui de al 11-lea FED și nici nu ar trebui să fie reportată pentru perioade ulterioare,
                  
               ADOPTĂ PREZENTA DECIZIE:
         
            Articolul 1
            Pentru operațiunile din cadrul Facilității de investiții ACP, termenul prevăzut la articolul 1 alineatul (5) din Acordul intern privind cel de al 11-lea FED, în cursul căruia fondurile provenite din restituirile din cadrul Facilității de investiții ACP din operațiunile finanțate în cadrul celui de al 9-lea, al 10-lea și al 11-lea Fond european de dezvoltare pot fi angajate, se prelungește până la 30 iunie 2021 sau până la intrarea în vigoare a unui regulament de instituire a instrumentului de finanțare externă, aplicându-se data care survine mai târziu, dar în orice caz nu mai târziu de 30 noiembrie 2021, pentru a permite noi angajamente ale restituirilor din cadrul Facilității de investiții ACP.
         
         
            Articolul 2
            
               (1)   Fondurile provenite din restituirile din cadrul Facilității de investiții ACP din operațiunile finanțate în cadrul celui de al 9-lea, al 10-lea și al 11-lea Fond european de dezvoltare după 30 iunie 2021 constituie contribuții la instrumentul de finanțare externă, sub formă de venituri alocate externe, în scopul furnizării de finanțare prin BEI prin intermediul garanțiilor bugetare și al operațiunilor de finanțare mixtă în cadrul FEDD+, al unei garanții pentru acțiunea externă și al instrumentelor financiare sau al oricărei alte forme de sprijin nerambursabil în conformitate cu principiile, obiectivele și guvernanța FEDD+.
            
            
               (2)   Fără a aduce atingere deciziilor care urmează să fie adoptate referitor la următoarele cadre financiare multianuale, după 31 decembrie 2027 și până la epuizarea restituirilor, fondurile provenite din restituiri constituie contribuții la instrumentele ulterioare de finanțare externă ale Uniunii, care înlocuiesc instrumentul de finanțare externă.
            
            
               (3)   În sensul prezentei decizii, „restituiri” înseamnă orice venituri, inclusiv dividendele, câștigurile de capital, comisioanele de garantare și dobânzile la împrumuturi, în legătură cu sumele din orice cont deschis în scopul înregistrării de numerar deținut în contul Facilității pentru investiții ACP. „Restituiri” înseamnă, de asemenea, remunerații aferente investițiilor de trezorerie, precum și rambursări, inclusiv rambursări de capital, garanții eliberate și rambursări ale principalului aferent împrumuturilor în cadrul operațiunilor finanțate în cadrul Facilității de investiții ACP. Sunt considerate restituiri și fondurile rezultate din dezangajarea restituirilor.
            
            
               (4)   Restituirile fac obiectul normelor și procedurilor aplicabile aferente instrumentului de finanțare externă.
            
         
         
            Articolul 3
            Contribuțiile se alocă pentru țările ACP.
         
         
            Articolul 4
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2021, cu excepția articolului 2, care se aplică de la 1 iulie 2021 sau de la data intrării în vigoare a unui regulament de instituire a instrumentului de finanțare externă, aplicându-se data care survine mai târziu.
         
         
            Adoptată la Bruxelles, 23 decembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 210, 6.8.2013, p. 1.
         
            (2)  JO L 317, 15.12.2000, p. 3.
         
            (3)  Decizia nr. 2/2020 a Comitetului ambasadorilor ACP-UE din 4 decembrie 2020 de modificare a Deciziei nr. 3/2019 a Comitetului ambasadorilor ACP-UE privind adoptarea unor măsuri tranzitorii în temeiul articolului 95 alineatul (4) din Acordul de parteneriat ACP-UE (JO L 420, 14.12.2020, p. 32).
         
            (4)  Decizia nr. 3/2019 a Comitetului ambasadorilor ACP-UE privind adoptarea unor măsuri tranzitorii în temeiul articolului 95 alineatul (4) din Acordul de parteneriat ACP-UE (JO L 1, 3.1.2020, p. 3).
         
            (5)  Regulamentul (UE) 2017/1601 al Parlamentului European și al Consiliului din 26 septembrie 2017 de instituire a Fondului european pentru dezvoltare durabilă (FEDD), a garanției FEDD și a Fondului de garantare FEDD (JO L 249, 27.9.2017, p. 1).
         
            (6)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii (JO L 193, 30.7.2018, p. 1).
         
            (7)  JO L 29, 31.1.2020, p. 7.